বামেদের সমাবেশকে সামাল দিতে গত মঙ্গলবার সিজিও কমপ্লেক্সকে কার্যত দুর্গের চেহারা দিয়েছিল বিধাননগর সিটি পুলিশ। সমাবেশে যাতে কোনও অপ্রীতিকর ঘটনা না ঘটে, তা নিশ্চিত করতে অন্য সবরকম ব্যবস্থার পাশাপাশি অ্যালুমিনিয়ামের ‘গার্ড ওয়াল’ ব্যবহার করেছিল পুলিশ। যদিও সেদিনের সমাবেশ শান্তিতেই মিটেছিল। কিন্তু কলকাতা পুলিশের কাছ থেকে ‘ধার’ করা ওই অ্যালুমিনিয়ামের ‘গার্ড ওয়াল’ দেখে এবং তার প্রয়োজনীয়তা আন্দাজ করে যথেষ্ট উৎসাহিত বিধাননগর সিটি পুলিশ। এমনকী, ওই ‘গার্ড ওয়াল’ নিজেদের জন্য কেনার ভাবনাচিন্তাও শুরু করেছে তারা। এ ব্যাপারে একদফা বৈঠকও সেরে ফেলেছেন কমিশনারেটের ঊর্ধ্বতন পুলিশকর্তারা।
পুলিশ সূত্রের খবর, অনেক আগে থেকেই বামেরা সিজিও কমপ্লেক্সের সামনে কর্মসূচির ঘোষণা করলেও সেখানে অনুমতি দেয়নি পুলিশ। বামেদের কাছে পুলিশের তরফেই বিধাননগর মহকুমা হাসপাতালের পিছন দিকের রাস্তায় সমাবেশের প্রস্তাব দেওয়া হয়। তাতে রাজি হন বাম নেতারা। কিন্তু, শেষ মুহূর্তে জমায়েত নিয়ে বিধাননগর সিটি পুলিশের স্পেশ্যাল ব্রাঞ্চের (এসবি) রিপোর্ট পেয়ে চমকে ওঠেন পুলিশকর্তারা। এসবি’র রিপোর্ট অনুযায়ী, সমাবেশে হাজার দশেক মানুষের জমায়েত হতে পারে উল্লেখ করা হয়েছিল। তাতেই চোখ কপালে ওঠে বিধাননগর কমিশনারেটের কর্তাদের।
ট্র্যাফিক সামলানোর জন্য যে ‘গার্ড রেল’ ব্যবহার করা হয় সেগুলি দিয়েই এতদিন আইনশৃঙ্খলা পরিস্থিতি সামাল দেওয়া হতো। কিন্তু তা দিয়ে বামেদের সমাবেশে উত্তেজিত জনতাকে যে ঠেকানো যাবে না, শেষ মুহূর্তে মনে হয়েছিল পুলিশ আধিকারিকদের। পুলিশকর্তাদের একাংশে আশঙ্কা ছিল, যদি বামেদের সমাবেশ থেকে হাজার দশেক লোক সিজিও কমপ্লেক্সের দিকে এগিয়ে যান, সেক্ষেত্রে ওই ‘গার্ড রেল’ দিয়ে সেই ধাক্কা সামলানো সম্ভব হবে না। তখনই সিদ্ধান্ত হয়, সেদিনের মতো কাজ চালাতে কলকাতা পুলিশের কাছেই চাওয়া হবে অ্যালুমিনিয়ামের তৈরি ছ’ফুটেরও বেশি উচ্চতার ‘গার্ড ওয়াল’। এরপর সমাবেশে ওই ‘গার্ড ওয়াল’ দেখার পর কেনার ব্যাপারে উৎসাহ বেড়েছে পুলিশের।
এই বিষয়ে বিধাননগর সিটি পুলিশের ডিসি (সদর) নিশাত পারভেজ বলেন, ‘‘পুলিশের দরকার পড়লে কোনও জিনিস কেনা যেতেই পারে। তবে এই ব্যাপারে চিন্তাভাবনা চলছে।’’ সূত্রের খবর, শুধু ‘গার্ড ওয়াল’ই নয় পুলিশকর্মীদের জন্য আধুনিক ঢাল কেনারও চিন্তাভাবনা চলছে। তবে গোটা প্রক্রিয়াটি সম্পূর্ণ হতে সময় লাগবে বলে এক পুলিশ আধিকারিক জানিয়েছেন।